《三泉龙门》
宋代·孙应时

苍山石骨高棱层，缭断谷口如坚城。
何年穴作瓮门入，豁然天坚中开明。
门深十太碧铁色，错落鳞甲潜光晶。
溪声泻出骇风雨，岩泉乱滴纷珠璎。
老藤翠木蔚回合，幽花好鸟相逢迎。
异哉人世有此境，顾盼萧爽心骨惊。
想见伏龙擘山出，澒洞水雹轰雷霆。
不然避秦客仙去，中有桃花门不扃。
谷深路窈望不极，有泉可濯田可耕。
何当颛此一丘壑，家在东吴空复情。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。